‘ศรีสวัสดิ์’จับแม่ค้าตลาดสด
เชื่อสินเชื่อขยายตัวดีหนีเสียตํ่าส่งเจ้าหน้าที่บุกถึงแผง40แห่ง
1 ก.พ. 2556

เชื่อสินเชื่อขยายตัวดีหนีเสียตํ่าส่งเจ้าหน้าที่บุกถึงแผง40แห่ง
“ศรีสวัสดิ์ เงินติดล้อ” เปิดสินเชื่อตัวใหม่ “ปล่อยกู้แม่ค้าตลาดสด” ส่งเจ้าหน้าที่บริการถึงแผง
นายธัญญพงศ์ ธรรมาวรานุคุปต์ กรรมการผู้จัดการใหญ่ บริษัท ซีเอฟจี เซอร์วิส หรือ “ศรีสวัสดิ์ เงินติดล้อ” เปิดเผยว่า บริษัทจะเดินหน้าให้บริการปล่อยสินเชื่อตลาดสดให้กับลูกค้าที่เป็นพ่อค้าแม่ค้าในตลาดสดต่อไป หลังจากได้เริ่มทดลองให้บริการมาได้ประมาณ 1 ปี และได้รับการตอบรับจากลูกค้าด้วยดีระดับหนึ่ง เนื่องจากสินเชื่อตลาดสดนี้สามารถทดแทนเงินกู้นอกระบบได้
“ในปีนี้เราจะเดินหน้าปล่อยกู้ให้กับพ่อค้าแม่ค้าต่อไป เพื่อเก็บข้อมูลไว้ โดยยังไม่มีแผนที่จะยกเลิกโครงการ ซึ่งตลอดปีที่ผ่านมาได้ปล่อยกู้ให้กับลูกค้าไปแล้ว 2,000 คน วงเงินทั้งสิน 50 ล้านบาท จากตลาดสดทั้ง 40 แห่ง เพราะจากการสำรวจของเราพบว่า เกือบ 100% ลูกค้าจะกู้เงินนอกระบบอยู่แล้ว ซึ่งคิดดอกเบี้ยแพงมาก แต่ของเราจะคิดดอกเบี้ยแบบสินเชื่อส่วนบุคคลที่ไม่มีหลักประกันที่ 28% ต่อปี โดยปล่อยกู้ตั้งแต่ 1 หมื่นบาทถึง 1 แสนบาท ชำระค่างวดสูงสุด 36 เดือน แต่โดยเฉลี่ยปล่อยกู้อยู่ที่ 2.5 หมื่นบาทต่อเดือน ซึ่งพ่อค้าแม่ค้าเหล่านี้จะมีรายได้ตั้งแต่ 2 หมื่นบาทถึง 1 แสนบาท จึงเป็นที่ต้องการของลูกค้า” นายธัญญพงศ์ กล่าว
นายธัญญพงศ์ กล่าวว่า บริษัทต้องการขยายฐานลูกค้าที่ยังไม่สามารถเข้าถึงแหล่งทุนได้ เพราะลูกค้าเหล่านี้ไม่มีประวัติหรือเอกสารทางการเงินเหมือนกับพนักงานประจำ จึงมุ่งจับกลุ่มพ่อค้าแม่ค้าเป็นหลัก ซึ่งได้มีการส่งพนักงานเข้าไปประจำอยู่ที่ตลาดสด เพื่อสำรวจพฤติกรรมของลูกค้า เช่น ติดยาเสพติด เล่นการพนัน หรือไม่ หรือตั้งใจค้าขาย เพราะนั้นย่อมมีผลต่อความเสี่ยงในการปล่อยกู้ของบริษัท เนื่องจากเงินที่ปล่อยกู้ไปก็มีทั้งการนำไปชำระเงินกู้นอกระบบ และขยายแผงค้าเพิ่ม ซึ่งบริษัทก็จะให้ผู้ค้าเป็นผู้ค้ำประกันกันเอง และลูกค้าสามารถชำระหนี้เป็นรายวันถึงรายเดือนได้
ในปีนี้ บริษัทตั้งเป้าปล่อยสินเชื่อรวมไว้ที่ 9,300 ล้านบาท เติบโต 43% เมื่อเทียบกับปีที่ผ่านมา โดยยังเน้นทำตลาดสินเชื่อจำนำทะเบียนรถทุกประเภทเป็นหลัก แบ่งเป็นสินเชื่อรถจักรยานยนต์ 15% สินเชื่อรถบรรทุกและรถเพื่อการเกษตร 30% และสินเชื่อรถเก๋ง รถกระบะ 55% ซึ่งเป็นสัดส่วนที่ใกล้เคียงกับปีที่ผ่านมา
สำหรับทิศทางดอกเบี้ยยังอยู่ในช่วงทรงตัว แต่มีในส่วนของสินเชื่อรถบรรทุกที่ดอกเบี้ยลดลงจาก 9% มาอยู่ที่ 7% เนื่องจากมีการแข่งขันสูง โดยเฉลี่ยปล่อยกู้คันละ 4 แสนบาท ส่วนดอกเบี้ยรถเก๋งอยู่ที่ 6% ต่อปี เฉลี่ยปล่อยกู้คันละ 1.5 แสนบาท และรถจักรยานยนต์ดอกเบี้ยอยู่ที่ 1.5% ต่อเดือน เฉลี่ยปล่อยกู้คันละ 1.5 หมื่นบาท
นายธัญญพงศ์ กล่าวว่า ส่วนแผนการตลาดในปีนี้ ได้กำหนด 3 กลยุทธ์หลัก คือ การขาย ผลิตภัณฑ์สินเชื่อจำนำทะเบียนรถในทุกประเภทและขยายไปสินเชื่อเช่าซื้อรถแทรกเตอร์ใหม่เพื่อให้กลุ่มเกษตรกรสามารถเข้าถึงแหล่งเงินทุนและเป็นเจ้าของรถแทรกเตอร์ได้ง่ายขึ้น การขยายช่องทางการให้บริการ สินเชื่อจำนำทะเบียนรถ ด้วยแผนการเปิดสาขาใหม่ให้ครอบคลุมทุกพื้นที่อีก 50 สาขา และการปรับปรุงโครงสร้างการทำงานของสาขาและคุณภาพของบุคลากร ให้มีประสิทธิภาพและมีความคล่องตัวมากยิ่งขึ้น โดยการปรับลดขั้นตอนการปฏิบัติงานที่ซ้ำซ้อนและไม่จำเป็นออก เพื่อให้เจ้าหน้าที่สามารถให้บริการลูกค้าได้อย่างเต็มที่
ทั้งนี้ผลการดำเนินงานเมื่อปีที่ผ่านมา เติบโตสูงกว่าเป้าหมายในทุกด้าน ด้วยอัตราการเติบโตทั้งสินเชื่อรายใหม่ 50% และสินเชื่อคงเหลือสูงถึง 50% คิดเป็นยอดสินเชื่อรวมกว่า 6,500 ล้านบาท ขณะที่หนี้ไม่ก่อให้เกิดรายได้หรือเอ็นพีแอลลดลงเหลือ 0.5% จากปี 2554 อยู่ที่ 1.6% ของยอดลูกหนี้คงเหลือทั้งหมด ซึ่งเป็นผลมาจากการดำเนินตามแผนงานที่วางไว้อย่างเป็นระบบ โดยมีการตอบรับจากลูกค้าในการใช้บริการสินเชื่อจำนำทะเบียนรถที่สูงขึ้นในทุกๆ ผลิตภัณฑ์ โดยเฉพาะยอดสินเชื่อรถบรรทุกที่เพิ่มขึ้นถึง 130% ซึ่งในปีนี้ได้เปิดสาขาใหม่ถึง 41 สาขา ทำให้มีสาขาทั่วประเทศถึง 241 สาขา สามารถรองรับความต้องการของลูกค้าได้ครอบคลุมมากยิ่งขึ้น